CELEX: 32009B0186
Language: mt
Date: 2008-04-22 00:00:00
Title: 2009/186/KE: Deċiżjoni tal-Parlament Ewropew tat- 22 ta' April 2008 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima II – il-Kunsill

31.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 88/19
            
         DEĊIŻJONI TAL-PARLAMENT EWROPEW
   tat-22 ta' April 2008
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima II – il-Kunsill
   (2009/186/KE)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontabilità annwali finali tal-Komunitajiet Ewropej għas-sena finanzjarja 2006 – Volum I (C6-0364/2007) (2),
   wara li kkunsidra r-rapport annwali tal-Kunsill lill-awtorità ta' kwittanza dwar il-verifiki interni li saru fl-2006,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006 u r-rapporti speċjali tal-Qorti tal-Awdituri, flimkien mat-tweġibiet tal-istituzzjonijiet verifikati (3),
   wara li kkunsidra l-istqarrija ta' assigurazzjoni dwar l-affidabilità tal-kontijiet kif ukoll tal-legalità u r-regolarità tat-tranżazzjonijiet sottostanti pprovduti mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikoli 272(10), 274, 275 u 276 tat-Trattat tal-KE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u partikolarment l-Artikoli 50, 86, 145, 146 u 147 tiegħu,
   wara li kkunsidra r-Regola 71 u l-Anness V tar-Regoli tal-Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A6-0096/2008),
   
               1.
            
            
               Jagħti lis-Segretarju Ġenerali tal-Kunsill il-kwittanza fir-rigward tal-implimentazzjoni tal-baġit tal-Kunsill għas-sena finanzjarja 2006;
            
         
               2.
            
            
               Jindika l-osservazzjonijiet tiegħu fir-riżoluzzjoni ta' hawn taħt;
            
         
               3.
            
            
               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li tagħmel parti integrali minnha, lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri u lill-Bank Ewropew għall-Investiment kif ukoll lill-istituzzjonijiet tal-verifika nazzjonali u reġjonali tal-Istati Membri, u biex jirranġa l-pubblikazzjoni tagħhom f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Hans-Gert PÖTTERING
      
      
         
            Is-Segretarju Ġenerali
         
         Harald RØMER
      
   
   
      (1)  ĠU L 78, 15.3.2006.
   
      (2)  ĠU C 274, 15.11.2007, p. 1.
   
      (3)  ĠU C 273, 15.11.2007, p. 1.
   
      (4)  ĠU C 274, 15.11.2007, p. 130.
   
      (5)  ĠU L 248, 16.9.2002, p. 1.
    ---documentbreak--- 
   
               31.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 88/20
            
         RIŻOLUZZJONI TAL-PARLAMENT EWROPEW
   tat-22 ta' April 2008
   flimkien ma' osservazzjonijiet li jiffurmaw parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima II – il-Kunsill
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontabilità annwali finali tal-Komunitajiet Ewropej għas-sena finanzjarja 2006 – Volum I (C6-0364/2007) (2),
   wara li kkunsidra r-rapport annwali tal-Kunsill lill-awtorità ta' kwittanza dwar il-verifiki interni li saru fl-2006,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006 u r-rapporti speċjali tal-Qorti tal-Awdituri, flimkien mat-tweġibiet tal-istituzzjonijiet verifikati (3),
   wara li kkunsidra l-istqarrija ta' assigurazzjoni dwar l-affidabilità tal-kontijiet kif ukoll tal-legalità u r-regolarità tat-tranżazzjonijiet sottostanti pprovduti mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikoli 272(10), 274, 275 u 276 tat-Trattat tal-KE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u partikolarment l-Artikoli 50, 86, 145, 146 u 147 tiegħu,
   wara li kkunsidra r-Regola 71 u l-Anness V tar-Regoli tal-Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A6-0096/2008),
   
               1.
            
            
               Jiġbed l-attenzjoni li fl-2006, il-Kunsill kellu għad-dispożizzjoni tiegħu total ta' EUR 626 102 378,31 f'approprijazzjonijiet ta' impenn, (2005: 586 182 640,52), b'rata ta' utilizzazzjoni ta' 91,79 %, rata li hija inqas minn dik tal-2005 (96,69 %);
            
         
               2.
            
            
               Jiġbed l-attenzjoni li, wara l-introduzzjoni ta' kontabilità permezz ta' “accruals” b'effett mill-1 ta' Jannar 2005, ir-rendikonti finanzjarji tal-Kunsill, jiżvelaw out-turn ekonomiku pożittiv ta' EUR 90 578 934 u ammonti identiċi (EUR 498 579 523) ta' attivi u passivi (assets and liabilities);
            
         
               3.
            
            
               Jiddispjaċih li, għall-kuntrarju ta' istituzzjonijiet oħra, il-Kunsill ma jissottomettix rapport ta' attività annwali, filwaqt li jikkwota l-Ftehima mhux uffiċjali li saret bil-kelma tal-1970 (Riżoluzzjoni mniżżla fil-minuti tal-laqgħa tal-Kunsill tat-22 ta' April 1970) u n-nuqqas ta' kwalunkwe rekwiżit korrispondenti fir-Regolament Finanzjarju; jistieden lill-Kunsill biex jikkunsidra mill-ġdid id-deċiżjoni li ma jippubblikax u ma jgħaddix lill-Parlament rapport ta' attività sabiex ikun iktar kontabbli għall-pubbliku ġenerali u għal min iħallas it-taxxa;
            
         
               4.
            
            
               Jiġbed l-attenzjoni għas-sejba mill-Qorti Ewropea tal-Awdituri (ECA) fil-paragrafu 10.14 tar-rapport Annwali tagħha msemmi hawn fuq, li l-Kunsill estenda kuntratt għall-provvista ta' servizzi ta' telekomunikazzjoni għal-laqgħat tal-Kunsill Ewropew u ġġustifika b'mod li mhux korrett din l-estensjoni b'referenza għall-Artikolu 126(1)(e) tar-Regoli ta' Implimentazzjoni tar-Regolament Finanzjarju;
            
         
               5.
            
            
               Jaqbel f'dan il-kuntest mal-ECA li kellha ssir proċedura miftuħa għall-għoti ta' kuntratti qabel ma skada l-kuntratt; jifhem madanakollu ċ-ċirkustanzi eċċezzjonali li rrefera għalihom il-Kunsill fit-tweġibiet tiegħu, speċjalment li l-isforzi kollha tas-Segretarjat tal-Kunsill kellhom ikunu kkonċentrati fuq il-proġetti relatati mal-okkupazzjoni tal-bini LEX il-ġdid; jiġbed l-attenzjoni li fl-2007 saret estensjoni ulterjuri tal-kuntratt mingħajr ma kien hemm sejħa għall-offerti; jilqa’ b’sodisfazzjon madanakollu, il-fatt li ġiet imnidija proċedura l-ġdida għall-għoti ta' kuntratti u li għandu jkun hemm kuntratt ġdid minn Lulju 2008;
            
         
               6.
            
            
               Jinnota b'sodisfazzjon li l-Kunsill irnexxilu jnaqqas b'madwar żewġ-terzi l-istokk ta' leave ta' kumpens mogħti lill-istaff li qabel il-31 ta' Diċembru 1997 kienu f'kategori A u B u li ma kinux ħadu dan il-leave; jiġbed l-attenzjoni li l-amministrazzjoni tal-Kunsill ħarġet istruzzjonijiet obbligatorji li għandhom l-għan li jeliminaw kompletament l-istokks li baqa’ sal-2009 u jinkoraġġixxi lill-Kunsill biex josserva din l-iskadenza awtoimposta;
            
         
               7.
            
            
               Jilqa’ b’sodisfazzjon il-fatt li r-regoli interni ta' missjoni l-ġodda tas-Segretarjat Ġenerali tal-Kunsill dwar spejjeż għall-akkomodazzjoni daħlu fis-seħħ fl-1 ta' Ġunju 2007, qabel minn kif kien previst oriġinarjament mill-Kunsill (Ottubru 2007) fis-segwitu tiegħu tal-osservazzjonijiet tal-ECA għas-sena finanzjarja 2005;
            
         
               8.
            
            
               Jinnota b'sodisfazzjon it-twaqqif ta' Task Force u r-rakkomandazzjonijiet li kienet għamlet biex tkun irriformata s-sistema għar-rimborż tal-ispejjeż tal-ivjaġġar ta' delegati ta' Membri tal-Kunsill; jappoġġja l-intenzjoni tal-Kunsill biex dan ikompli jiċċekkja b'mod rigoruż ir-rendikonti fornuti mill-Istati Membri sakemm is-sistema l-ġdida ta' badges elettroniċi li għandha tkun introdotta sal-bidu tal-2009, tkun qed tiffunzjona kif suppost;
            
         
               9.
            
            
               Jiġbed l-attenzjoni li s-Servizz għall-Mistoqsijiet Amministrattivi Ġenerali kien ingħata, bejn l-1 ta' Jannar 2005 u l-1 ta' Lulju 2007, il-kompitu, fost l-oħrajn, li jikkoordina u jimmoniterja l-implimentazzjoni tar-rakkomandazzjonijiet magħmula mill-Awditur Intern, u b'hekk ġie evitat li hu jkollu jiżgura s-segwitu tar-rakkomandazzjonijiet tiegħu stess; jilqa’ b’sodisfazzjon il-fatt li din ir-responsabiltà kienet ingħatat lura lill-Awditur Intern;
            
         
               10.
            
            
               Jiġbed l-attenzjoni li l-Ftehima mhux uffiċjali li saret bil-kliem imsemmija hawn fuq, tistabbilixxi li, rigward it-taqsima tal-baġit li tikkonċerna lill-Parlament, “il-Kunsill jimpenja ruħu li ma jagħmel l-ebda emenda għall-estimi tan-nefqa tal-Parlament Ewropew. Dan l-impenn għandu jorbot biss sakemm dawn l-estimi ma joħolqux kunflitt mad-dispożizzjonijiet tal-Komunità, b'mod partikolari mar-Regolamenti tal-Istaff u l-Kundizzjonijiet ta' Impjieg tal-Uffiċjali u l-Aġenti l-Oħra, u għall-kariga tal-istituzzjonijiet”;
            
         
               11.
            
            
               Jerġa jtenni l-opinjoni tiegħu fl-isfond ta' żmien li ila teżisti u tan-nuqqas sostanzjali bejn il-kliem użati u t-tifsira jew l-interpretazzjoni attribwita lilhom, li l-Ftehima uffiċjali li saret bil-kliem għandha tkun riveduta; fi kwalunkwe każ, fil-preżent ma hemm l-ebda ostakolu li l-Kunsill jiġi sottomess għall-proċedura ta' kwittanza normali, bħall-istituzzjonijiet l-oħra;
            
         
               12.
            
            
               Jilqa’ b’sodisfazzjon, f'dan ir-rigward, il-fatt li l-Kunsill u l-organi u l-istituzzjonijiet l-oħra tal-Komunità jaċċettaw il-prattika kollha approvata skont liema prattika l-Parlament jagħti l-kwittanza għall-implimentazzjoni tal-baġit lis-segretarji ġenerali tagħhom, imma jiddispjaċih b'mod espliċitu mill-fatt li r-Regolament Finanzjarju ma fih l-ebda referenza għal din il-proċedura ħlief għal dispożizzjonijiet li jikkonċernaw il-kwittanza li għandha tingħata lill-Kummissjoni;
            
         
               13.
            
            
               Jitlob li jkun hemm trasparenza massima fil-qasam tal-Politika Barranija u tas-Sigurtà Komuni (CFSP); jitlob lill-Kunsill biex jiżgura li, b'konformità ma' punt 42 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-immaniġġjar finanzjarju sod (6), l-ebda nefqa għall-operat tas-CFSP ma għandha tidher fil-baġit tal-Kunsill;
            
         
               14.
            
            
               Iħeġġeġ lill-Kunsill biex jindika l-karatteristika eżatta tal-ispejjeż, ħaġa ħaġa, skont Titolu 3 (“Nefqa mġarrba mir-rendiment tal-Istituzzjonijiet għal missjoni speċifika”) (7) tat-Taqsima II tal-Baġit Ġenerali tal-Unjoni Ewropea għas-sena finanzjarja 2006, li hija ddedikata għall-Kunsill, biex tippermetti lill-Parlament jivverifika jekk hux qed tiġi osservata l-Ftehima Interistituzzjonali msemmija hawn fuq; jirriżerva d-dritt li jieħu l-passi neċessarji, meta xieraq, meta jkun hemm ksur ta' dik il-Ftehima;
            
         
               15.
            
            
               Jitlob lill-Kunsill biex jipprovdi lill-Parlament b'evalwazzjoni retrospettiva tal-missjonijiet individwali tal-Politika Ewropea għas-Sigurtà u d-Difiża u tal-azzjonijiet tar-Rappreżentanti Speċjali tal-UE, li l-attivitajiet tagħhom allegatament huma verifikati u evalwati regolarment.
            
         
      (1)  ĠU L 78, 15.3.2006.
   
      (2)  ĠU C 274, 15.11.2007, p. 1.
   
      (3)  ĠU C 273, 15.11.2007, p. 1.
   
      (4)  ĠU C 274, 15.11.2007, p. 130.
   
      (5)  ĠU L 248, 16.9.2002, p. 1.
   
      (6)  ĠU C 139, 14.6.2006, p. 1.
   
      (7)  ĠU L 78, 15.3.2006, p. I/273.